กฎกระทรวงกำหนดหลักเกณฑ์และวิธีการบรรจุบุคคลเข้ารับราชการเป็นข้าราชการทหารและการให้ได้รับเงินเดือน (ฉบับที่ 4) พ.ศ. 2552

กฎกระทรวง

กฎกระทรวง
กำหนดหลักเกณฑ์และวิธีการบรรจุบุคคลเข้ารับราชการ
เป็นข้าราชการทหารและการให้ได้รับเงินเดือน
(ฉบับที่ ๔)
พ.ศ.
๒๕๕๒[๑]

อาศัยอำนาจตามความในมาตรา ๑๐ และมาตรา ๑๙
แห่งพระราชบัญญัติระเบียบข้าราชการทหาร พ.ศ. ๒๕๒๑
รัฐมนตรีว่าการกระทรวงกลาโหมออกกฎกระทรวงไว้ ดังต่อไปนี้

ข้อ ๑
 ให้ยกเลิกความในข้อ ๒๐
แห่งกฎกระทรวงกำหนดหลักเกณฑ์และวิธีการบรรจุบุคคลเข้ารับราชการเป็นข้าราชการทหารและการให้ได้รับเงินเดือน
พ.ศ. ๒๕๔๙ และให้ใช้ความต่อไปนี้แทน
ข้อ ๒๐  การบรรจุนายทหารประทวนซึ่งเลื่อนฐานะเป็นนายทหารสัญญาบัตรหรือข้าราชการกลาโหมพลเรือนต่ำกว่าชั้นสัญญาบัตรซึ่งเลื่อนฐานะเป็นข้าราชการกลาโหมพลเรือนชั้นสัญญาบัตร
ให้ผู้นั้นได้รับเงินเดือนระดับ น.๑
ในชั้นที่เทียบได้ตรงกันกับชั้นเงินเดือนที่ได้รับอยู่ก่อนการเลื่อนฐานะเป็นข้าราชการทหารชั้นสัญญาบัตร
ตามตารางเทียบชั้นเงินเดือนแต่ละระดับที่ข้าราชการทหารจะได้รับเมื่อได้รับแต่งตั้งให้ดำรงตำแหน่งท้ายกฎกระทรวงนี้
เว้นแต่เป็นผู้ซึ่งได้รับเงินเดือนระดับ น.๒
อยู่แล้วก่อนการเลื่อนฐานะเป็นนายทหารสัญญาบัตร
ให้ได้รับเงินเดือนในระดับและชั้นตามที่ได้รับอยู่เดิม
ถ้าการเลื่อนฐานะตามวรรคหนึ่ง เนื่องจากผู้นั้นสำเร็จการศึกษาภายในประเทศได้รับปริญญาหรือประกาศนียบัตรวิชาชีพเทียบได้ไม่ต่ำกว่าปริญญา
ให้ปฏิบัติตามข้อ ๑๘ สำหรับผู้ซึ่งได้รับเงินเดือนเกินกว่าที่ได้กำหนดไว้ในข้อ ๑๘
อยู่แล้ว ให้ปฏิบัติตามวรรคหนึ่ง
ถ้าการเลื่อนฐานะตามวรรคหนึ่ง
เนื่องจากผู้นั้นได้รับอนุปริญญาหรือประกาศนียบัตรวิชาพยาบาลผดุงครรภ์และอนามัยของกองทัพบก
กองทัพเรือ กองทัพอากาศ หรือสถาบันการศึกษาอื่นที่ทางราชการรับรอง
ซึ่งมีหลักสูตรกำหนดเวลาศึกษาไม่น้อยกว่าสามปีหกเดือนต่อจากชั้นมัธยมศึกษาปีที่ห้าสายสามัญ
หรือชั้นสูงสุดของระดับมัธยมศึกษาตอนปลายตามหลักสูตรของกระทรวงศึกษาธิการหรือเทียบเท่าตามที่กระทรวงกลาโหมรับรอง
ให้ปฏิบัติตามข้อ ๑๙ สำหรับผู้ซึ่งได้รับเงินเดือนเกินกว่าที่ได้กำหนดไว้ในข้อ ๑๙
อยู่แล้ว ให้ปฏิบัติตามวรรคหนึ่ง

ข้อ ๒
 ให้ยกเลิกความในข้อ ๒๔
แห่งกฎกระทรวงกำหนดหลักเกณฑ์และวิธีการบรรจุบุคคลเข้ารับราชการเป็นข้าราชการทหารและการให้ได้รับเงินเดือน
พ.ศ. ๒๕๔๙ และให้ใช้ความต่อไปนี้แทน
ข้อ ๒๔  การบรรจุนายทหารประทวนซึ่งเลื่อนฐานะเป็นนายทหารสัญญาบัตรหรือข้าราชการกลาโหมพลเรือนต่ำกว่าชั้นสัญญาบัตรซึ่งเลื่อนฐานะเป็นข้าราชการกลาโหมพลเรือนชั้นสัญญาบัตร
เนื่องจากผู้นั้นสำเร็จการศึกษาได้รับปริญญาหรือประกาศนียบัตรเทียบได้ไม่ต่ำกว่าปริญญาจากสถาบันการศึกษาในต่างประเทศ
ให้ผู้นั้นได้รับเงินเดือนตามที่กระทรวงกลาโหมกำหนดในข้อ ๒๓
สำหรับผู้ซึ่งได้รับเงินเดือนเกินกว่าที่ได้กำหนดไว้ตามวรรคหนึ่งอยู่ก่อนแล้ว
ให้ได้รับเงินเดือนระดับ น.๑
ในชั้นที่เทียบได้ตรงกันกับชั้นเงินเดือนที่ได้รับอยู่ก่อนการเลื่อนฐานะเป็นข้าราชการทหารชั้นสัญญาบัตร
ตามตารางเทียบชั้นเงินเดือนแต่ละระดับที่ข้าราชการทหารจะได้รับเมื่อได้รับแต่งตั้งให้ดำรงตำแหน่งท้ายกฎกระทรวงนี้
เว้นแต่เป็นผู้ซึ่งได้รับเงินเดือนระดับ น.๒ อยู่แล้วก่อนการเลื่อนฐานะเป็นนายทหารสัญญาบัตร
ให้ได้รับเงินเดือนในระดับและชั้นตามที่ได้รับอยู่เดิม

ข้อ ๓
 ให้ยกเลิกตารางเทียบชั้นเงินเดือนแต่ละระดับที่ข้าราชการทหารจะได้รับเมื่อได้รับแต่งตั้งให้ดำรงตำแหน่งท้ายกฎกระทรวงกำหนดหลักเกณฑ์และวิธีการบรรจุบุคคลเข้ารับราชการเป็นข้าราชการทหารและการให้ได้รับเงินเดือน
พ.ศ. ๒๕๔๙
ซึ่งแก้ไขเพิ่มเติมโดยกฎกระทรวงกำหนดหลักเกณฑ์และวิธีการบรรจุบุคคลเข้ารับราชการเป็นข้าราชการทหารและการให้ได้รับเงินเดือน
(ฉบับที่ ๓) พ.ศ. ๒๕๕๑ และให้ใช้ตารางเทียบชั้นเงินเดือนแต่ละระดับที่ข้าราชการทหารจะได้รับเมื่อได้รับแต่งตั้งให้ดำรงตำแหน่งท้ายกฎกระทรวงนี้แทน

ให้ไว้
ณ วันที่ ๕ พฤศจิกายน พ.ศ. ๒๕๕๒
พลเอก
ประวิตร  วงษ์สุวรรณ
รัฐมนตรีว่าการกระทรวงกลาโหม

[เอกสารแนบท้าย]

๑.  ตารางเทียบชั้นเงินเดือนแต่ละระดับที่ข้าราชการทหารจะได้รับเมื่อได้รับแต่งตั้งให้ดำรงตำแหน่ง

(ดูข้อมูลจากภาพกฎหมาย)

หมายเหตุ
:- เหตุผลในการประกาศใช้กฎกระทรวงฉบับนี้ คือ
โดยที่พระราชบัญญัติระเบียบข้าราชการทหาร พ.ศ. ๒๕๒๑
ซึ่งแก้ไขเพิ่มเติมโดยพระราชบัญญัติระเบียบข้าราชการทหาร (ฉบับที่ ๗) พ.ศ. ๒๕๕๑ บัญญัติให้ข้าราชการทหาร
ทหารกองประจำการ
และนักเรียนในสังกัดกระทรวงกลาโหมมีบัญชีอัตราเงินเดือนเป็นการเฉพาะ
และเพิ่มชั้นเงินเดือนในแต่ละระดับ รวมทั้งกำหนดให้นายทหารประทวนยศจ่าสิบเอก พันจ่าเอก
พันจ่าอากาศเอก อัตราเงินเดือนจ่าสิบเอกพิเศษ พันจ่าเอกพิเศษ พันจ่าอากาศเอกพิเศษ ได้รับเงินเดือนระดับ
ป.๓ ถึง น.๒ และเพื่อให้นายทหารประทวนซึ่งได้รับเงินเดือนในระดับ น.๒
ซึ่งต่อมาได้รับการเลื่อนฐานะมาบรรจุเป็นนายทหารสัญญาบัตรยังคงได้รับเงินเดือนในระดับและชั้นตามที่เคยได้รับอยู่เดิม
รวมทั้งปรับปรุงตารางเทียบชั้นเงินเดือนแต่ละระดับที่ข้าราชการทหารจะได้รับเมื่อได้รับแต่งตั้งให้ดำรงตำแหน่ง
เพื่อให้สอดคล้องกับบัญชีอัตราเงินเดือนแนบท้ายพระราชบัญญัติดังกล่าว  จึงจำเป็นต้องออกกฎกระทรวงนี้

ปริยานุช/ผู้จัดทำ
๒๓
พฤศจิกายน ๒๕๕๒

นันท์นภัสร์/ตรวจ
๒๓
พฤศจิกายน ๒๕๕๒

[๑]
ราชกิจจานุเบกษา เล่ม ๑๒๖/ตอนที่ ๘๖ ก/หน้า ๑๗/๒๐ พฤศจิกายน ๒๕๕๒